ગાંધીનગર: રાજ્યના વહીવટીતંત્રના સર્વોચ્ચ પદ એવા મુખ્ય સચિવ પદે ડી. રાજગોપાલનની નિમણૂક કરવામાં આવી છે. તેઓ તા.૩૦-૯-ર૦૦૮ના વયમર્યાદને કારણે નિવૃત્ત થતા મુખ્ય સચિવ ડો. મંજૂલા સુબ્રમણ્યમના અનુગામી બન્યા છે. ઉપરાંત સરકારે ચાર આઈએએસ અધિકારીની બદલી-બઢતી કરી છે. ૧૯૭૪ની બેચના સનદી અધિકારી પ૯ વર્ષીય ડી.રાજગોપાલને તેમની કારકિર્દીની શરૃઆત મદદનીશ કલેક્ટર,રાજકોટ તરીકે કરી હતી. ત્યારબાદ જામનગર અને અમરેલી જિલ્લાના વિકાસ અધિકારી તરીકે સેવાઓ આપી હતી.મોરબી પૂર હોનારત વખતે અધિક કલેક્ટર પૂર રાહત તરીકે રાજકોટ જિલ્લામાં સેવાઓ આપી હતી. એમ.એસ.સી. ફિઝિક્સની ડિગ્રી ધરાવતા રાજગોપાલનને ડાંગ અને ભાવનગરના કલેક્ટર તરીકે, જી.એસ.આઈ.સી.ના મેનેજિંગ ડિરેક્ટર તરીકે તથા રોજગાર અને તાલીમ નિયામક તરીકે તેમની સેવાઓ આપી છે. તેમણે ૧૯૮૬ ૧૯૯૧ સુધી ત્યારબાદ ૧૯૯૬ થી ર૦૦૧ સુધી ભારત સરકારના વિવિધ વિભાગોને વડોદરા મ્યુનિસિપલ કમિશ્નર તરીકે, સરદાર સરોવર નર્મદા નિગમમાં પુનઃ વસવાટ એજન્સીના સી.ઈ.ઓ તથા કમિશનર તરીકે, ગુજરાત માર્ગવાહન વ્યવહારની એમ.ડી. તરીકે તથા જી.આઈ.ડી.સી.ના એમ.ડી. તરીકે સેવાઓ આપવા ઉપરાંત ઉદ્યોગ વિભાગના અગ્રસચિવ પદે ઉદ્યોગ વિભાગમાં જ બઢતી સાથે અધિક મુખ્ય સચિવ તરીકે સેવાઓ આપી છે.